Lars Vaage

Lars Asbjørn Vaage (født 16. januar 1928 i Brunlanes, død 6. januar 2006) var en norsk lege og politiker (Høyre). Han var fylkesordfører i Rogaland og mangeårig medlem av Stavanger bystyre.

Han ble cand. med i 1953. Vaage arbeidet på sykehus 1953-1962 og ble spesialist i radiologi i 1963. Fra 1962 til han ble pensjonist i 1992 arbeidet han som lege i Stavanger. Vaage var også sjef for sanitetsavdelingen Stavanger Sjøforsvarsavsnitt/KNM Harald Hårfagre («Madlaleiren») 1959-1988.

Han var medlem av Stavanger bystyre 1965-1999 og av formannskapet 1968-1983. Vaage var også medlem av Rogalands fylkesting 1972-1987. Han var fylkesvaraordfører 1979-1983 og fylkesordfører 1984-1987. Vaage var formann for Stavanger Høyre 1969-1971 og for Rogaland Høyre 1973-1977. I den siste perioden var han også medlem av partiets sentralstyre. Vaage var æresmedlem av både Stavanger Høyre og Rogaland Høyre.

Han var også styreformann i Sentralsjukehuset i Rogaland 1976-1983, Rogaland Teater 1976-1987, Norsk Havbruksforum 1988-1995 samt styremedlem i Rogalandsforskning og Rogalandsdata. Vaage var videre medlem av representantskapet til Rogalandsbanken og Fokus Bank. Han var også involvert i Norsk Luftambulanse. 

I 1998 ble Vaage tildelt Kongens fortjenstmedalje i gull. Det kan ellers nevnes at Lars Vaages gate i Stavanger ble oppkalt etter ham i 2006.

Referanser 

Personer fra Larvik kommune
Norske leger
Fylkesordførere i Rogaland
Lokalpolitikere i Stavanger
Høyre-politikere i Rogaland
Fylkesordførere fra Høyre
Kongens fortjenstmedalje i gull